**משימת הערכה למשתלמים – מנהיגות ויזמות תש"פ**

**מגיש: מיכאל עזריה**

**תיאום ציפיות**

למורה / מנחה, יש חשיבות לתיאום הציפיות הראשוני וליצירת חוזה עבודה עם אוכלוסיית היעד ובמקרה הזה – התלמידים. חוזה העבודה הוא שיקבע את כללי ההתנהגות בהמשך.

תיאום הציפיות הראשוני הוא בסיס להצלחה ולהשגת המטרות המשותפות.

תיאום הציפיות ייעשה בין חברי הקבוצה לבין עצמם ובינם לבין המנחה / המורה.

**מטרות**

* לברר עם התלמידים את צפיותיהם מהקורס.
* להעלות למודעות המשתתפים כי בירור מוקדם על ניהול עבודת הקבוצה ותיאום בין הציפיות השונות של השותפים לה חשובים להשגת תפקוד יעיל והם בסיס להצלחת המשימה המשותפת.

**שלב א' - אישי**

**ציפיות** (אפשר לבחור רעיון אחד או לשלב בין הרעיונות השונים):

יער ציפיות: מקשטים את החדר כמו יער: תולים על הקירות ציורי עצים ופרחים.

בכל פינה של החדר רושמים את אחת מהמילים: המורה, הכיתה, אני.

כל אחד מהחניכים מקבל עלים ופרחים עשויים נייר.

כל משתתף רושם על העלים והפרחים את הציפיות שלו מכל אחת מן הדמויות: המורה, הכיתה, הוא עצמו. את פרחי הצפייה מדביקים המשתתפים בפינות החדר בהתאמה.

**תצרף ציפיות**: גוזרים תמונה או פוסטר שבו כתובת או אמירה כלשהי בנושא ציפיות. לדוגמה: "הלוואי שכל ציפיותינו יתגשמו". כל משתתף מקבל חלק מהתצרף ורושם מאחוריו ציפייה שיש לו ממחנך הכיתה או מהכיתה.

לאחר מכן, המשתתפים מחפשים את החברים שיש להם חלקים אחרים כדי להשלים את התצרף ומגלים את המשפט הרשום בו. המשתתפים קוראים את הציפיות שכולם כתבו ומבררים מה הקשר בין המשפט שבתצרף לבין מה שכתבו מאחור.

**הכרטיסן:** המורה מכין כרטיסיות ורושם על חלק מהן ציפיות אפשריות בתחומים שונים.

כל משתתף קורא את הכרטיסייה שקיבל ומחליט אם הוא מזדהה עם מה שכתוב בה.

בנוסף, כל משתתף כותב ציפיות על גבי כרטיסייה ריקה.

מאגדים בצד אחד את הכרטיסיות שהמשתתפים קיבלו עם הכתוב בהן ואת הכרטיסיות שהם עצמם רשמו עליהן, ובצד שני שמים את הכרטיסיות שהמשתתפים דחו .

**שלב ב' - במליאה**

* ממיינים את הציפיות לפי תחומים.
* בודקים אם הניסוח ברור ואם רוב המשתתפים מסכימים עם הציפיות.
* מבררים כיצד ניתן להגשים כל ציפייה, על מי מוטלת האחריות למילויה ומה חלקו של כל אחד במימושה.
* אם יש ציפייה שאין אפשרות לממשה, יש להבהיר זאת למשתתפים.
* חשוב להבהיר מה המטרה של הקורס וכיצד יוכלו הציפיות לקדם את המשתתפים לקראת השגת המטרה.
* קובעים עם המשתתפים מועד שבו יערך דיון נוסף בנושא הציפיות.
* המשתתפים מספרים מה התחדש להם ואילו נושאים שלא חשבו עליהם קודם לכן עלו בפעילות.

**שלב ג' - במליאה**

 **טקס: בקבוק ציפיות**

 לאחר דיון בנושא הציפיות או במהלכו, כותבים את כל הציפיות על קלף וטומנים אותו בבקבוק או בתיבה.

אוטמים את הבקבוק או את התיבה וטומנים אותם במקום המוסכם על כולם.

קובעים מועד לפתיחת הבקבוק במטרה לבדוק אם הציפיות התגשמו.

**רפלקציה**

מנהיגות היא "מגה" נושא בעיניי ב- 25 שנים האחרונות – אולי בעצם יותר.

מיום שאני זוכר עצמי, רציתי להנהיג בדרך זו או אחרת ותנועת הנוער מילאה אצלי את המשבצת ובה טיפחתי את תכונות המנהיגות באופיי – מהדרכת ילדים, דרך שנת השירות, הפיקוד בצבא ושלל התפקידים שביצעתי בתחום החינוך בעיקר.

המנהיגות הייתה ועודנה הפלטפורמה הנבחרת לפיתוח האישיות שלי ונקודת המפנה המשמעותית הייתה כאשר החלטתי ללמוד ולהתעמק בנושא "רגשות" – למדתי ופיתחתי את ה"אינטליגנציה הרגשית" בחינוך ובכלל.

דרך האינטליגנציה הרגשית, למדתי ולימדתי פיתוח מנהיגות אישית מתוך הנחה כי מנהיג, תכונותיו האישיות הם הבסיס ליכולות המנהיגותיות שלו ובראשם – ניהול הרגשות ככלי מרכזי בתקשורת אישית ובין-אישית.

עם לימודי האינטליגנציה הרגשית באקדמיה, הקמתי וניהלתי בעזרת חברי צוות את המכינה הקדם צבאית למנהיגות חברתית ושם, באופן טבעי וברור, נכנסה האינטליגנציה הרגשית כקורס חובה לכל חניכי המכינה כסדנא קבוצתית / אישית ובה לימוד חומרים תיאורטיים וכמובן התנסות אישית וקבוצתית כחלק מחוויה מעצימה ומלמדת.

ברוח זו, נכחתי במפגשים השבועיים עם צוות המורים ומוכרח לציין כי הידע והניסיון הקודמים שלי בתחום, תרמו ביכולת להטמיע את התכנים והכלים בכיתת הלימוד – בחינוך הפורמאלי והתרגום הכיתתי היה בניסיון להעביר לתלמידים בכיתת החינוך שלי, סדנאות ותכנים הקשורים לפיתוח רגשות וכאן המקום לציין כי לאור הניסיון בכיתה, נראה כי התכנים היו קשים מידי לעיכול התלמידים, כנראה מפאת גילם הצעיר אך ברור לי כי התכנים הללו יהיו חלק בלתי נפרד מתהליך ההתבגרות של תלמידיי במהלך 3 שנות החינוך עד לסיום התיכון.

אוהב מאוד את המודעות הבית-ספרית הגבוהה לפיתוח המנהיגות בקרב התלמידים – אוסף תכונות בלתי רגיל לפיתוח אישיות ולחינוך לאזרחות טובה, תורמת ומשמעותית לתלמיד ולסביבתו.

אשמח להיות חלק מקובעי התכנים לשכבות השונות וצוותי המורים בהשתלמויות השונות.

תודה לך רחל על ההזדמנות להתכנס אחת לשבוע ולעסוק בפיתוח אישיות, רגשות ומנהיגות!

זה הבסיס ויש לחזק אותו בכל דרך כדי לייצר שכבת מנהיגים מוצלחת בחברה שלנו.